Intel erkender seriøse processor-problemer

Processorgiganten Intel går i disse uger gennem en svær krise. Efter næsten halvandet år med beskyldninger om fejl i deres seneste to generationer af processorer, er selskabet gået til bekendelse. Den er gal – og problemet er større end som så. Det berører flere processorer end hidtil antaget.

Intel anerkender to primære fejl. En produktionsfejl, der kan føre til korrosion over tid, og en fejl i koden, der styrer strøm til processoren, hvilket fører til overspænding. Selskabet har endnu ikke givet svar på hvordan de vil håndtere problemet, eller hvordan kunder med de berørte produkter skal hjælpes.

I første omgang hed det, at kun Core i7 og Core i9 processorer i Intels 13. og 14. generations desktop-chips var berørt. De bruges typisk i store og dyre computere, såsom gamer-computere.

Siden har selskabet meddelt, at også de mere strømvenlig procesorer kendt som Raptor Lake er omfattet. Disse bruges i mere moderate computere, der sælges i langt større antal, hvorfor problemet altså er mere udbredt end første antaget.

Intel har annonceret, at de vil udsende en opdatering, der skal løse overspændingsproblemet, midt i august. Opdateringen kræver dog, at brugerne ligeledes opdaterer deres bundkort. En opgave, der nok kan løses af teknologisk stærke gamere, men derimod kan være en udfordring for mange almindelige brugere.

Bliver opdateringen ikke gennemført, vil processoren fortsat udsættes for nedslidning på grund af overspændingen. Intel har ingen planer om at tilbagekalde de fejlbehæftede processorer. Men ifølge Toms Hardware tilbyder selskabet trods alt at udskifte berørte enheder:

“For kunder, der har eller har oplevet ustabilitetssymptomer på deres 13. og/eller 14. generations desktop-processorer, råder Intel dem til at kontakte Intels kundesupport for yderligere assistance,” skriver selskabet.

Intel erkender seriøse processor-problemer